和陳國佐亦愛堂韵
作者：吳芾
朝代：宋

paragraphs: 紛紛當世士，盡道休官去。
有墮塵網中，誰能復回顧。
重爲軒冕惑，一念遂差互。
要當發深省，悟此形皆寓。
奔馳徒擾擾，靜中有奇趣。
夫子廊廟材，華途昔榮遇。
富貴方迫逐，脫身一何遽。
蓋恐負初心，或爲名所誤。
獨尋陶淵明，三徑歸來處。
親朋續舊遊，寢食安故步。
詩成月滿窗，坐久塵生屨。
箇中有真樂，自足慰遲暮。
我方困長途，因公識歸路。
讀公寄傲篇，更覺忘世慮。
有如逃空虛，傾耳聽韶頀。
念此有限身，歲月空復度。
他時願卜築，結茅相近住。
如公邁往姿，平生已心慕。
我雖負俗累，胸中無好句。
儻獲從後塵，登高亦能賦。